Document ID: 32008R0854

REGULAMENTUL (CE) NR. 854/2008 AL COMISIEI
din 29 august 2008
de stabilire a unor măsuri excepționale privind licențele de export în sectorul cărnii de porc
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1234/2007 al Consiliului din 22 octombrie 2007 de instituire a unei organizări comune a piețelor agricole și privind dispoziții specifice referitoare la anumite produse agricole („Regulamentul unic OCP”) (1), în special articolul 161 alineatul (3), coroborat cu articolul 4,
întrucât:
(1)
Articolul 2 alineatul (1) din Regulamentul (CE) nr. 1518/2003 al Comisiei din 28 august 2003 de stabilire a normelor de aplicare a regimului licențelor de export în sectorul cărnii de porc (2) prevede că licențele de export sunt valabile timp de 90 de zile de la data efectivă a emiterii.
(2)
Articolul 7 alineatul (1) din Regulamentul (CE) nr. 376/2008 al Comisiei din 23 aprilie 2008 de stabilire a normelor comune de aplicare a sistemului de licențe de import și export și de certificate de fixare în avans pentru produsele agricole (3) prevede că licența de import sau export constituie autorizare și dă naștere unei obligații de a importa, respectiv de a exporta, pe baza licenței și, cu excepția cazurilor de forță majoră, în perioada de valabilitate a acesteia, cantitatea specificată de produse sau mărfuri menționate.
(3)
În conformitate cu articolul 31 și articolul 34 alineatul (2) din Regulamentul (CE) nr. 376/2008, în cazul în care obligația de import sau export nu a fost îndeplinită, garanția se reține în valoare egală cu diferența dintre 95 % din cantitatea indicată în licență sau certificat și cantitatea efectiv importată sau exportată.
(4)
De la 25 aprilie 2008, autoritățile veterinare ruse au notificat Comisiei măsurile sanitare pe care le-au adoptat cu privire la exporturile de produse din anumite unități de prelucrare a cărnii de pe teritoriul Comunității. Aceste măsuri sanitare au fost introduse în urma depistării, în produsele din carne, a unor anumite reziduuri de antibiotice care, potrivit autorităților competente ruse, nu sunt admisibile.
(5)
Măsurile sanitare au afectat negativ posibilitățile de a exporta carne de porc în condițiile Regulamentului (CE) nr. 1518/2003 și, în consecință, au afectat grav activitatea exportatorilor în cauză și posibilitatea lor de a-și îndeplini la timp obligațiile conform normelor comunitare.
(6)
Prin urmare, pentru a limita impactul negativ asupra exportatorilor, este necesar să se prevadă că, în anumite condiții, ar trebui să se deroge de la Regulamentul (CE) nr. 1518/2003 și să se prelungească valabilitatea licențelor de export cu 120 de zile și că, la cererea părților interesate și în conformitate cu articolul 40 din Regulamentul (CE) nr. 376/2008, statele membre ar trebui să elibereze garanția în mod individual, de la caz la caz.
(7)
Măsurile excepționale propuse în prezentul regulament ar trebui aplicate numai licențelor de export care au fost valabile cel puțin pentru una dintre zilele cuprinse în perioada 25 aprilie 2008-7 mai 2008. Până la 2 mai 2008, toți exportatorii de carne de porc trebuie să fi aflat deja de dificultățile practice pe care le întâmpinau exporturile către Rusia.
(8)
La data intrării în vigoare a prezentului regulament, o parte din licențele care au fost valabile cel puțin o zi în perioada 25 aprilie 2008-7 mai 2008 a expirat deja. Pentru a asigura un tratament egal tuturor părților interesate, este necesar să se prevadă aplicarea retroactivă la toate licențele care au fost valabile în perioada menționată.
(9)
Măsurile prevăzute de prezentul regulament sunt conforme cu avizul Comitetului de gestionare a organizării comune a piețelor agricole,
ADOPTĂ PREZENTUL REGULAMENT:
Articolul 1
(1) În cazul licențelor de export eliberate în conformitate cu articolul 3 alineatul (3) din Regulamentul (CE) nr. 1518/2003 care au fost valabile cel puțin o zi în perioada 25 aprilie 2008-7 mai 2008:
(a)
prin derogare de la articolul 2 alineatul (1) din Regulamentul (CE) nr. 1518/2003, perioada de valabilitate a licențelor se prelungește cu 120 de zile;
(b)
în temeiul articolului 40 din Regulamentul (CE) nr. 376/2008, la cererea părților interesate, depusă nu mai târziu de 30 noiembrie 2008, licențele de export se anulează, iar garanțiile se eliberează proporțional de către autoritățile competente ale statelor membre.
(2) Măsura prevăzută la alineatul (1) litera (b) se aplică doar în cazurile în care exportatorul invocă normele impuse de o țară terță pe care autoritățile competente din statul membru le consideră forță majoră în conformitate cu articolele 39 și 40 din Regulamentul (CE) nr. 376/2008. Exportatorul dovedește autorităților competente, într-o măsură pe care acestea o consideră satisfăcătoare, că nu a putut exporta din cauza măsurilor sanitare introduse de autoritățile ruse și că nici un comerciant, în limitele unei prudențe rezonabile, nu ar fi putut anticipa introducerea acestor măsuri la data depunerii cererii pentru licența de export.
Articolul 2
Prezentul regulament intră în vigoare în ziua următoare datei publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 29 august 2008.

Labels: 0
3
17
15